TSR เปิดสาขาร้อยเอ็ดโฉมใหม่-รุกฐานตจว.ต่อเนื่อง ฟุ้งดันรายได้ปีนี้ทะลุ 2 พันลบ.
TSR เปิดสาขาร้อยเอ็ดโฉมใหม่ พร้อมรุกขยายฐานต่างจังหวัด เล็งเปิดเพิ่มอีก 5-7 แห่ง มั่นใจดันรายได้ปีนี้ทะลุ 2 พันลบ.
15 มิ.ย. 2559

นายวิรัช วงศ์นิรันดร์ กรรมการผู้จัดการ บริษัท เธียรสุรัตน์ จำกัด (มหาชน) หรือ TSR เปิดเผยว่า บริษัท ได้ทำการปรับปรุงและขยายที่ทำการสำนักงานสาขาจังหวัดร้อยเอ็ดเดิมให้มีความกว้างขวางทันสมัยเพื่อให้สามารถรองรับและให้บริการลูกค้าได้มากยิ่งขึ้น โดยได้จัดให้มีพิธีเปิดสำนักงานสาขาขึ้นอย่างเป็นทางการ เพื่อให้มีความสอดคล้องกับแผนและยุทธศาสตร์การดำเนินธุรกิจของบริษัท ที่ในปีนี้มุ่งขยายฐานลูกค้าในต่างจังหวัด เพื่อกระตุ้นยอดขายเติบโตอย่างต่อเนื่อง
โดยมั่นใจว่าจะช่วยผลักดันรายได้รวมในปีนี้ทะลุ 2,000 ล้านบาท หรือเติบโตไม่ต่ำกว่า 30% ตามเป้าหมายที่วางไว้ เมื่อเทียบกับปีที่ผ่านมามีรายได้รวม 1,617 ล้านบาท
“ปีนี้บริษัทตั้งเป้าเปิดสำนักงานสาขาใหม่ในต่างจังหวัดเพิ่ม 5-7 แห่ง ทั่วประเทศ เพื่อขยายฐานลูกค้าในต่างจังหวัด ที่ตลาดมีโอกาสเติบโตได้อีกมาก รองรับความต้องการของผู้บริโภคยุคใหม่ที่ใส่ใจต่อสุขภาพ ซึ่งในช่วงที่ผ่านมาความต้องการใช้สินค้าประเภทเครื่องกรองน้ำเพิ่มขึ้นเป็นอย่างมาก และมั่นใจว่าสินค้าของบริษัท ภายใต้แบรนด์ “SAFE” จะสามารถตอบโจทย์ความต้องการลูกค้าได้เป็นอย่างดี ทั้งในแง่ของคุณภาพสินค้าและราคา”นายวิรัช กล่าว
นายวิรัช กล่าวว่า ตั้งแต่ต้นปีนี้ บริษัทเปิดสาขาใหม่ ย้ายและปรับปรุงสาขาเดิมรวม 5 แห่ง ประกอบด้วยสำนักงานสาขาจังหวัดพิษณุโลก บุรีรัมย์ มุกดาหาร หาดใหญ่ และอุดรธานี